Ар пхуэгъэулъиинукъым
Иужь зэманым зы телъыджэ къэхъуащ: ар совет цIыхухэм 1941 — 1945 гъэхэм екIуэкIа Хэку зауэшхуэм къыщахьа хуабжьу ТекIуэныгъэ Иныр ягъэулъиину языныкъуэхэр зэрыхущIэкъурщ. Ди жагъуэ зэрыхъунщи, КъухьэпIэм дежьу урысей журналистхэри щыIэщ. Ауэ ТекIуэныгъэ Иным и мыхьэнэр тхыдэм зэрыхэмыгъуэщэжынур белджылыщ.
ЕтIуанэ дунейпсо зауэм щIидза иужькIэ СССР-р хущIэкъуащ къару фIыцIэу къежьа икIи Европэ псор лъэгуажьэмыщхьэу зыгъэува гитлерыдзэм и бий бэнэныгъэм Инджылызымрэ Франджымрэ щакъуэувэну. АрщхьэкIэ модрейхэм нэгъуэщI мурадхэр яIэт. Ахэр иджыри Совет Союзым къыхуэдзэлашхэрт икIи щыгугъырт езыхэм фашист Германиер IумпIафIэ къащIыну. Арати, утыкум къина ди къэралым Гитлер ирищIылIэн хуей хъуащ зыр адрейм темыуэным теухуа зэгурыIуэныгъэ. Иджы куэдым ар Урысейм къраудэкIыж, ауэ абыхэм жаIэркъым апхуэ- дэ зэгурыIуэныгъэ дыдэ Лондони, Парижи, нэхъ ипэIуэкIэ Берлин иращIылIауэ зэрыщытар.
Сыт хуэдэу щытами СССР-м хузэфIэкIащ бийр къыщытеуэну пIалъэр игъэIэпхъуэну, арщхьэкIэ хунэсакъым IэщэщIэкIэ ирикъуу зызэщIиузэдэну. Гитлери къыгурыIуэрт зигъэгувэ зэрымыхъунур.
Арати, 1941 гъэм мэкъуауэгъуэм и 22-м и нэхущым фашистыдзэхэр СССР-м и гъунапкъэхэм къыщебгъэрыкIуащ, тенджыз ФIыцIэм къыщыщIэдзауэ Баренцевэ тенджызым нэсыху. Континентыр къыщизэум, зауэм хуэIэзэ хъуа гитлерыдзэм пэщIэува ди сэлэтхэр къикIуэтын хуей хъурт. Совет Союзым и къалэ, къуажэ куэд пIалъэ кIэщIым бийм яIэрыхьат. АрщхьэкIэ зи щхьэ зымыгъэщхъыу, сыт хуэдэ гугъуехьми пимыкIуэту къэгъуэгурыкIуэ къэралым и цIыхухэр къэтIэсхъакъым. ЗэпэщIэтыныгъэр кIуэ пэтми нэхъ гуащIэ хъурт. Псом япэу бийм ар щызыхищIащ Мэзкуу и Iэгъуэблагъэм. Абдежым фашистхэр зэрыщрахужьэжар уващ ЕтIуанэ дунейпсо зауэр зэрыщIидзэрэ нэмыцэхэм ятехуа япэ удынышхуэу. Сталинград деж фельдмаршал Паулюс мини 100-м щIигъу фашистыдзэр гъэру щита иужь, белджылы къэхъуащ Хэку зауэшхуэм и екIуэкIыкIэм зэрызихъуэжар. А текIуэныгъэшхуэми, иужькIэ советыдзэм къихьа нэгъуэщI ехъулIэныгъэшхуэхэми цIыхухэр фIыуэ щыгъуазэщ. ИкIэм-икIэжым Берлин къащтащ, Гитлер зиукIыжащ. Иджы, езым и къэралым и щIыналъэм къыдэкIуэу Европэ псор хуит къэзыщIыжа ди зауэлI гъуэзэджэхэм къахьа ТекIуэныгъэ Иныр фагъуэ ящIыну хущIэкъухэм дыщIызэгуагъэпри аращ. АрщхьэкIэ тхыдэм упэщIэувэфынукъым, абы псори я пIэ ирегъэувэж.
ШАЛ Мухьэмэд.
КIуащ БетIал
ТекIуэныгъэм и махуэ
Гъэбырыб уи ныпхэр
Махуэм я нэхъыфI,
ЩIэзылъхьа
бий гупхэр,
Дыгъэ мыункIыфI.
Дыгъэм пшэр
пхисыкIыу
ЩIыр зыгъэнэхуауэ
Укъепсащ, гущыкI
Зауэр щIым тепхуауэ.
Сыт хуэдиз гуфIэгъуэ
ЦIыхухэм къахуэпхьа,
Сыт хуэдиз гуIэгъуэ
Уэ хьэдрыхэ пхьа?!
Сыт хуэдиз бынунэм
Адэр хэпшэжа!
Сыт хуэдиз лэгъунэм
Щауэ ипшэжа!
Зи щхьэр хэзылъхьахэр
Тхэткъым зигу
къэмыкI,
Анэм къапыхьахэр
Махуи дигу имыкI.
Пщащэу лъагъуныгъэ
Дапщэм ептыжа?
Дэ ди ТекIуэныгъэ,
Бэр дэзыхыжа.
Уэркъэ дуней иныр
МафIэм хэзыхар!
Полякыр, румыныр
ЛIэрт — хуэгумахар,
Фучик и лъэпкъ дахэр
Ем къезыгъэлар,
Петэн ища лъахэр
Хуит къэзыщIыжар.
Уэркъэ, ТекIуэныгъэ,
Гитлер кхъэ ищIа
Къэралым
лъэкIыныгъэ
Псэуну хуэзыщIар?!
Уэрщ а псор зи
фIыгъэр,
Дуней хейр
къохъуэхъу,
Уардэу ТекIуэныгъэ!
Сигуми жеIэр хъуэхъу!
